મોરારસાહેબની રચનાઓમાં જ્ઞાનમાર્ગી તત્વચર્ચા અને ગુરુ મહિમાની સાથોસાથ વિશેષત પ્રેમલક્ષણા ભક્તિનાં ભજનો મળે છે. ખાસ કરીને પરંપરિત ‘પરજ’ના ઢંગમાં રચાયેલાં વિરહપદો ‘લાવો લાવો કાગળિયો ને દોત લખીએ હરિને રે, એવો શિયો રે અમારો દોષ, પાછા ફેરો ન આવ્યા ફરીને રે…’, ‘મારું ચિતડું ચોરાયલ રે કોડીલા વર કાનજી સે…’, ‘કહો ને ઓધવજી અમે કેમ કરીએ. જી રે મનડાં હેરાણાં મારાં મોરલીએ…’, ‘ઓધા અરજ હમારી રે મોહન મુખસેં કેનાં…’માં મોરારસાહેબની પ્રભુ વિરહની ઝંખના વ્યક્ત થઈ છે. ભજન, પદ, આરતી, ગરબી, બારમાસી ઉપરાંત ઈ.સ.૧૮૧૯માં ‘ચિંતામણિ’, ‘ગુરુમહિમા’ અને જ્ઞાન વૈરાગ્યની સાખીઓ, કુંડળિયા, છંદ જેવી દીર્ઘ પ્રકૃતિઓનું સર્જન પણ મોરાર સાહેબે કર્યું છે.